ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՈՒՂԵՐՁԸ ԲԱՆԱԿԻ ՕՐՎԱ ԱՌԹԻՎ

Սիրելի՛ հայրենակիցներ, հայկական բանակի քաջարի մարտիկներ, զինակից ընկերներ.

Շնորհավորում եմ բոլորիս Բանակի օրվա` ՀՀ զինված ուժերի կազմավորման 32-րդ տարեդարձի առթիվ։

Երեսուներկու տարի առաջ, երբ կերտվում էր մեր անկախությունը, բանակի ստեղծումը դարձել էր կենսական հրամայական: Հայկական բանակը ձևավորվել ու թրծվել է պատերազմների բովում` գոյության առաջին օրերից հայրենիքի հանդեպ դրսևորելով անմնացորդ նվիրում, որի շնորհիվ կարողացել ենք անհավասար գոյամարտեր մղել, ամրագրել մեր ապրելու իրավունքը:

Հայ ժողովրդի պատմության ողջ ընթացքը ապացուցում է սպարապետ Վազգեն Սարգսյանի` հայկական կանոնավոր բանակ ստեղծելու որոշման կարևորությունը։

Այսօր մենք հպարտությամբ ենք հիշում փառապանծ ուղի անցած մեր զինվորներին, սպաներին և կամավորներին, ապաքինում ենք մաղթում վիրավորում ստացած մեր տղաներին, գլուխ ենք խոնարհում հայրենիքի պաշտպանության համար զոհված հայորդիների շիրիմների առջև։

Դաժան, արյունահեղ գոյամարտերում ընկել են մեր երկրի լավագույն զավակները` մեզ պարգևելով կյանք և ազատություն։

Հավերժ փա՜ռք և խոնարհում։

Չնայած այն փորձություններին, որոնց բախվել է մեր ժողովուրդը վերջին տարիներին` բանակը եղել է, կա և շարունակելու է մնալ մեր պետության և պետականության գլխավոր երաշխավորը։

Թո՛ղ բոլոր զինվորները անփորձանք վերադառնան հայրական օջախներ, թո՛ղ վիրավորները շուտափույթ ապաքինվեն և խաղաղությունն ու բարօրությունը թևածեն մեր երկրում։

Փա՜ռք հայ ժողովրդին, փա՜ռք Հայոց բանակին։